पाकिस्तान ने आखिरी 9 गेंद में 3 विकेट खोकर बनाए सिर्फ 10 रन, 4 रन से हारा
Pakistan Vs New Zealand (PAK Vs NZ) 3rd T20I Highlights - न्यूजीलैंड और पाकिस्तान के बीच पांच टी-20 मैच का तीसरा टी-20 मैच लाहौर के गद्दाफी स्टेडियम में खेला गया। शुरुआती दो मैचों को गंवाने के बाद न्यूजीलैंड ने तीसरे मुकाबले में वापसी की
न्यूजीलैंड और पाकिस्तान के बीच पांच टी-20 मैचों की सीरीज का तीसरा मुकाबला लाहौर के गद्दाफी स्टेडियम में खेला गया। शुरुआती दो मैचों को गंवाने के बाद न्यूजीलैंड ने तीसरे मुकाबले में वापसी की और पाकिस्तान को 4 रन से हराया। मैच में पाक टीम क पलड़ा भारी था और उसे जीत के लिए आखिरी ओवर में 15 रन चाहिए थे, पर जेम्स नीशम ने 2 विकेट लेकर बाजी पलट दी। पाकिस्तान ने आखिरी 9 गेंदों में सिर्फ 10 रन बनाए और 3 विकेट खो दिए। इस जीत के बाद न्यूजीलैंड ने सीरीज में 1-2 से वापसी कर ली है।
न्यूजीलैंड ने पहले बल्लेबाजी करते हुए 5 विकेट खोकर 163 रन बनाए। जवाब में पाकिस्तान सभी विकेट खोकर 159 रन ही बना सकी।
लाथम ने खेली कप्तानी पारी
न्यूजीलैंड के कप्तान टॉम लाथम ने टॉस जीतकर पहले बल्लेबाजी करने का फैसला किया। न्यूजीलैंड ने पहला विकेट 20 रन पर ही गंवा दिए। ओपनर चैड बोवेस 9 गेंदों का सामना कर 7 रन बनाकर आउट हो गए। लाथम ने कप्तानी पारी खेलते हुए 49 गेंदों में 64 रन बनाए। उन्होंने अपनी पारी में 7 चौके और 2 छक्के भी जड़े। लाथम के अलावा डैरिल मिचेल ने भी 33 रनों की पारी खेली।
बाबर-रिजवान एक बार फिर फेल
बाबर-रिजवान एक बार फिर फेल हो गए। पहले टी-20 में दोनों ने जल्दी विकेट गवां दिया था, हालांकि पाकिस्तान को इस मैच में जीत मिली थी। वहीं दूसरे टी-20 में दोनों ने वापसी की थी। बाबर ने नाबाद 101 रन और रिजवान ने 50 रन की पारी खेली। वहीं तीसरे टी-20 में दोनों ने महज 17 रन के स्कोर पर अपना विकेट गवां चुके थे। पहले बाबर 6 रन के टीम स्कोर पर पवेलियन लौट गए। उनका विकेट रविंद्र रचिन ने मिल्ने के हाथों कैच कराकर लिया। आजम 6 गेंदों का सामना कर केवल 1 रन ही बना सके। वहीं रिजवान भी 17 रन के स्कोर पर आउट हो गए। रचिन की ही गेंद पर कप्तान लाथम ने स्टंप आउट किया। रिजवान 10 गेंदों का सामना कर 6 रन बना पाए। उसके बाद फखर जमान और सइम अयूब ने पारी को संभालने की कोशिश की। जमान 17 और अयूब 10 रन बनाकर आउट हो गए।
इफ्तखार अहमद और फहीम अशरफ ने संभाली पाकिस्तानी टीम की पारी
इफ्तिखार अहमद और फहीम अशरफ ने पाकिस्तान की लड़खड़ाती हुई पारी को संभाला। दोनों ने 8वें विकेट के लिए 61 रनों की साझेदारी की। अहमद ने 24 गेंदों पर 60 रन की पारी खेली। उन्होंने अपनी पारी में 3 चौके और 6 छक्के भी जड़े। वहीं अशरफ ने भी 14 गेंदों में 27 रन बनाए। दोनों के रहते हुए पाकिस्तान की जीत तय मानी जा रही थी।
आखिरी 9 गेंदों में पासा पलट गया
लेकिन आखिर के 9 गेंदों में पासा पलट दिया। पहले अशरफ आउट हुए। 19वें ओवर की तीसरी गेंद पर मैट हेनरी ने डैरिल मिचेल के हाथों अशरफ का कैच कराकर पवेलियन की राह दिखाई। उस समय पाकिस्तान का स्कोर 149 रन था। इस ओवर की आखिरी तीन गेंदों पर कोई रन नहीं बना। पाकिस्तान को जीत के लिए आखिरी ओवर में 15 रन चाहिए थे। ओवर की पहली ही गेंद पर अहमद ने छक्का जमाया। दूसरी गेंद पर कोई रन नहीं बना। तीसरी गेंद पर चौका जड़ा। पांचवीं गेंद पर नीशम ने अहमद को आउट किया कर मैच को न्यूजीलैंड की ओर कर दिया। 
आखिरी गेंद पर हारिस रऊफ के आउट होते ही पाकिस्तानी टीम भी ऑलआउट हो गई। 